CELEX: 32016R2376
Language: et
Date: 2016-10-13 00:00:00
Title: Komisjoni delegeeritud määrus (EL) 2016/2376, 13. oktoober 2016, millega kehtestatakse tagasiheitekava perekonda Venus spp. kuuluvate karpide kohta Itaalia territoriaalvetes

23.12.2016   
            
            
               ET
            
            
               Euroopa Liidu Teataja
            
            
               L 352/48
            
         KOMISJONI DELEGEERITUD MÄÄRUS (EL) 2016/2376,
   13. oktoober 2016,
   millega kehtestatakse tagasiheitekava perekonda Venus spp. kuuluvate karpide kohta Itaalia territoriaalvetes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94, (2) eriti selle artiklit 15a,
   ning arvestades järgmist:
   
               (1)
            
            
               Määruse (EL) nr 1380/2013 eesmärk on kõrvaldada järk-järgult saagi vette tagasiheitmine kogu liidu kalanduses, kehtestades selliste liikide saagi lossimise kohustuse, mille suhtes kohaldatakse püügi piirnorme.
            
         
               (2)
            
            
               Määruse (EL) nr 1380/2013 artikli 15 lõikega 6 on komisjonile antud õigus võtta delegeeritud õigusaktidega kuni kolmeks aastaks vastu tagasiheitekava, mis põhineb ühistel soovitustel, mille on välja töötanud liikmesriigid koos asjakohaste nõuandekomisjonidega. Tagasiheitekavad võivad sisaldada ka kalandusega seotud tehnilisi meetmeid.
            
         
               (3)
            
            
               Itaalia, kes on ainsa riigina otseselt huvitatud perekonda Venus spp. kuuluvate karpide püügi majandamisest Itaalia territoriaalvetes, esitas määruse (EL) nr 1380/2013 artiklis 18 sätestatud menetluse kohaselt komisjonile soovituse. Soovitus, mis koostati pärast Vahemere nõuandekomisjoniga konsulteerimist, esitati Venus spp. varude suhtes kohaldatava riikliku tagasiheitekava kujul. Pärast soovituse laekumist hindas kalanduse teadus-, tehnika- ja majanduskomitee (STECF) Itaalia esitatud teaduslikke andmeid. Ühisesse soovitusse lisatud meetmed on kooskõlas määruse (EL) nr 1380/2013 artikli 18 lõikega 3.
            
         
               (4)
            
            
               Määruse (EÜ) nr 1967/2006 artikliga 15a on komisjonile antud õigus kehtestada tagasiheitekavade vastuvõtmiseks ja lossimiskohustusega liikidele kalavarude kaitseks alammõõdud, et tagada mereorganismide noorisendite kaitse. Kalavarude kaitseks kehtestatav alammõõt võib vajaduse korral erineda kõnealuse määruse III lisas esitatud mõõtudest.
            
         
               (5)
            
            
               Vastavalt STECFi järeldustele Venus spp. varude suhtes kohaldatava riikliku tagasiheitekava kohta kuulub Venus spp. kõrge ellujäämismääraga liikide hulka ning seega on saagi tagasiheidetava osa lossimise kohustusest erandi saamise taotlus põhjendatud. Kalavarude kaitseks kehtestatud alammõõdu vähendamine 25 mm-lt 22 mm-le on kooskõlas suguküpsussuurusega ega tohiks seega oluliselt mõjutada organismide noorisendite kaitset. Eeldatavasti peaks selle tagajärjel vähenema asjaomase varu paljunemisvõime vaid natuke ning selle mõju varudele ei peeta suureks. Lisaks järeldati, et kavandatud teadusliku seire programmi abil saadakse tõenäoliselt piisavalt tulemusi tagasiheitekava mõju hindamiseks.
            
         
               (6)
            
            
               Lossimiskohustuse rakendamise asjakohase kontrollimise tagamiseks peaks asjaomane liikmesriik koostama käesoleva määrusega hõlmatud laevade nimekirja.
            
         
               (7)
            
            
               Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kolmandal päeval pärast selle avaldamist Euroopa Liidu Teatajas. Määruse (EL) nr 1380/2013 artikli 15 lõike 6 kohaselt tuleks käesolevat määrust kohaldada kuni kolme aasta jooksul,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses on esitatud üksikasjad lossimiskohustuse rakendamiseks Itaalia territoriaalvetes Venus spp. püügi suhtes vastavalt määruse (EL) nr 1380/2013 artikli 15 lõike 1 punktile d.
   Artikkel 2
   Kalavarude kaitseks kehtestatud alammõõt
   1.   Erandina määruse (EÜ) nr 1967/2006 III lisa kohasest kalavarude kaitseks kehtestatud alammõõdust ja määruse (EL) nr 1380/2013 artikli 15 lõike 11 kohaldamisel on Venus spp. kaitseks kehtestatud alammõõt Itaalia territoriaalvetes järgmine: kogupikkus 22 mm.
   2.   Venus spp. suurust mõõdetakse vastavalt määruse (EÜ) nr 1967/2006 IV lisale.
   Artikkel 3
   Laevade nimekiri
   1.   Liikmesriigi ametiasutused määravad kindlaks laevad, mille suhtes kohaldatakse lossimiskohustust.
   2.   Liikmesriigi ametiasutused esitavad komisjonile 31. detsembriks 2016 liidu kalanduskontrolli turvalise veebisaidi kaudu nimekirja laevadest, kellel on luba püüda perekonda Venus spp. kuuluvaid karpe hüdrauliliste tragidega Itaalia territoriaalvetes. Liikmesriigi ametiasutused ajakohastavad seda nimekirja kogu aeg.
   Artikkel 4
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse 1. jaanuarist 2017 kuni 31. detsembrini 2019.
   Artiklit 3 kohaldatakse siiski alates käesoleva määruse jõustumise kuupäevast.
   
      Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
      Brüssel, 13. oktoober 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 28.12.2013, lk 22.
   
      (2)  ELT L 409, 30.12.2006, lk 11.